b"\n_START_ARTICLE_\nJanez Bo\xc5\xbei\xc4\x8d (duhovnik)\n_START_SECTION_\n\xc5\xbdivljenje in delo\n_START_PARAGRAPH_\nV Ljubljani je od leta 1842 do 1850 obiskoval gimnazijo ter od leta 1850 do 1854 bogoslovje in bil 30. julija 1854 posve\xc4\x8den. Nato je dve leti kaplanoval v Kra\xc5\xa1nji, kjer je obolel in skoraj oglu\xc5\xa1el. Zato je v \xc5\xa1olskem letu 1856/1857 sprejel vabilo ravnateljstva nem\xc5\xa1ke gimnazije na Reki in od\xc5\xa1el tja kot suplent in u\xc4\x8dil tam \xc5\xa1e v naslednjem \xc5\xa1olskem letu (1857/1858). Ker se mu je sluh izbolj\xc5\xa1al, je \xc5\xa1el jeseni 1858 na Dunaj \xc5\xa1tudirat klasi\xc4\x8dno filologijo in slovansko jezikoslovje. V poletju 1864 je pri\xc5\xa1el v Celovec, da bi stopil na Koro\xc5\xa1kem v du\xc5\xa1no pastirstvo, a ko je Andrej Einspieler 1865 ustanovil Slovenca, je prevzel uredni\xc5\xa1tvo in zaprosil za kaplansko pokojnino. V Celovcu je ostal tudi po prenehanju izhajanja Slovenca (1867) in se udele\xc5\xbeeval pri narodnem delu, 1879 pa je \xc5\xa1el kot upokojenec oskrbovat beneficij v Korte (nem\xc5\xa1ko Tr\xc3\xb6gern) v obirski \xc5\xbeupniji pri \xc5\xbdelezni Kapli. Na pobudo \xc5\xa1kofa Poga\xc4\x8darja je za\xc4\x8del \xc5\xbee kot gimnazijec 1848 sodelovati pri Slovenskem cerkvenem \xc4\x8dasopisu (od 1849 Zgodnja Danica) in Vede\xc5\xbeu. Kot bogoslovec je\xc2\xa0\xc2\xbbsvobodno za Slovence zdelal\xc2\xab\xc2\xa0povest Stric Toma\xc5\xbe ali \xc5\xbevljenje zamorcov v Ameriki (v originalu: Uncle Tom's cabin; or, Life Among the Lowly) ameri\xc5\xa1ke pisateljice Harriet Beecher Stowe (1811-1896), ki je iz\xc5\xa1la v Celovcu 1853, le eno leti po izidu angle\xc5\xa1kega izvirnika. Poleg tega je poslovenil prvi del knjige Vodila gre\xc5\xa1nikov avtorja Ludovika Grana\xc5\xa1kega (Ljubljana, 1854). Kot kaplan je z M. Fr\xc3\xb6lich uredil dva letnika Koledarja za Slovence. Na Dunaju pa v sloven\xc5\xa1\xc4\x8dino prevedel Platonovega Kritona in Apologijo."